Увогуле, парк імя Суворава стаў сапраўдным эпіцэнтрам святочнага настрою. Свае вырабы прапанавалі майстры народнай творчасці, у амфітэатры на працягу ўсяго дня прыцягвалі гледачоў разнастайныя канцэрты, у якіх выступалі як зусім яшчэ маленькія артысты, так і сапраўдныя “зоркі”, напрыклад, Саша Нэма, чый канцэрт кабрынчане ўбачылі вечарам. Каля бюста А.В. Сувораву гучалі бардаўскія песні, якія крыху пазней змянілі маладыя кобрынскія выканаўцы рэпу. Зусім побач, каля ратонды, людзей больш сталага ўзросту сабраў касцёр памяці з самай сапраўднай салдацкай паходнай кухняй і франтавой брыгадай у складзе артыстаў Навасёлкаўскага Дома культуры.